**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU STROŠKOV ZAPOSLITVE NADSTANDARDNO ZAPOSLENIH DELAVCEV V PRVEM RAZREDU, VARSTVA VOZAČEV OD 6. DO 9. RAZREDA IN VARSTVA UČENCEV OD 1. DO 5. RAZREDA V PODALJŠANEM BIVANJU V OSNOVNI ŠOLI LUCIJANA BRATKOVIČA BRATUŠA RENČE**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče je dne 5. 6. 2020 na Občino Renče-Vogrsko naslovila prošnjo, da bi Občina Renče-Vogrsko tudi v prihodnjem šolskem letu sofinancirala stroške dela plač za dela, ki jih ne plačuje ministrstvo. Gre za tiste strokovne delavce, za katere država na podlagi predpisanih normativov o kritju stroškov plač strokovnih pedagoških delavcev glede na število oddelkov/učencev poravnava plače v obsegih, manjših od 1 (npr. za 0,725 zaposlitve, 0,5455, 0,843,…), in jih država plačuje zgolj na podlagi normativov in kadrovskih pogojev, ki veljajo za šole v celotni državi. Ravnatelj prošnjo utemeljuje z dejstvom, da so te zaposlitve nujno potrebne, da šolski program poteka neokrnjeno.

Zaproša se za kritje stroškov:

* deleža drugega strokovnega delavca v prvem razredu (1x 0,4545 in 1x 0,2273 strokovnega delavca)
* varstva vozačev od 6. do 9. razreda
* varstvo učencev od 1. do 5. razreda (podaljšano bivanje).

**1. Kritje stroškov deleža drugega strokovnega delavca v prvem razredu**

Ministrstvo za izobraževanje, znanost in šport zagotavlja šolam med drugim tudi določena sredstva za plače dveh hkratnih učiteljev v prvih razredih, kar je začelo izvajati ob uvedbi devetletke. Občina Renče-Vogrsko v tekočem šolskem letu na podlagi sklepa Občinskega sveta, ki je bil lani sprejet na podlagi vloge šole, poravnava naslednje nadstandardne zaposlitve v skupnem obsegu količnikov 0,6818:

* 0,4545 za eno strokovno delavko v kombinaciji prvega in drugega razreda v POŠ Bukovica, kar pomeni 10 ur tedensko, in
* 0,2273 za eno strokovno delavko v prvem razredu v Renčah, kar pomeni 5 ur tedensko.

Skladno z normativi preostali del plač strokovnih delavk v prvem razredu krije ministrstvo.

Šola zaproša za sofinanciranje nadstandardnih zaposlitev tudi v naslednjem šolskem letu v skupnem obsegu količnikov 0,6818, kot sledi:

* 0,4545 za eno strokovno delavko v kombinaciji prvega in drugega razreda v POŠ Bukovica, kar pomeni 10 ur tedensko, in
* 0,2273 za eno strokovno delavko v prvem razredu v Renčah, kar pomeni 5 ur tedensko.

Skladno z navedenim se predlaga, da se šoli za obdobje šolskega leta 2020/2021 odobri sofinanciranje plače za drugega učitelja v kombinaciji v POŠ Bukovica in v OŠ Renče v skupnem obsegu 0,6818.

**2. Kritje stroškov varstva vozačev**

Zakon o financiranju vzgoje in izobraževanja v 82. členu določa obveznosti organiziranja in financiranja šolskih prevozov in zagotavljanja varstva vozačev. Za učence od 1. do 5. razreda so šole dolžne organizirati popoldansko varstvo, ki ga plača država, dolžne pa so organizirati tudi varstvo vozačev od 6. do 9. razreda, česar pa država ne plača. Zakon ne opredeljuje, kdo je plačnik tega varstva. Šola skladno z navedenim zaproša za 2,5 pedagoški uri varstva vozačev na dan in za dvig vrednosti ure z 10,50 EUR na 11,35 EUR, kar bi v finančnem smislu ob dejstvu, da stroški ene pedagoške ure znašajo 11,35 EUR, pomenilo mesečno finančno obveznost občine v povprečni višini okoli 600 EUR. Naša občina je skladno s sklepi Občinskega sveta vsa leta zagotavljala kritje stroškov varstva vozačev. Kritje stroškov velja za 10 mesecev oz. do konca junija.

**3. Kritje stroškov varstva učencev od 1. do 5. razreda v podaljšanem bivanju**

Iz navedb iz vloge šole izhaja, da je ministrstvo znatno skrčilo sredstva za podaljšano bivanje. Ravno tako je že v lanski Okrožnici Ministrstva odločeno, da bo ministrstvo plačalo šoli največ pet ur podaljšanega bivanja na dan na skupino. Obenem je ministrstvo tudi skrčilo število skupin, saj ima novo formulo za izračun števila pripadajočih skupin in tako za vso državo enotno določilo procent otrok vključenih v podaljšano bivanje. Glede na navedeno in na število vpisanih otrok bo po navedbah ravnatelja nemogoče zagotoviti varstvo vsem učencem od 1. do 5. razreda na dveh lokacijah hkrati. Če občina ne bi pristopila k sofinanciranju tega varstva, bi šola morala ali starejšim učencem odpovedati varstvo, ali pa vsem učencem skrajšati čas podaljšanega bivanja. Ravnatelj glede na izkušnje iz preteklega leta ugotavlja, da bi potrebovali kritje stroškov za 2,5 ure na dan, zato šola prosi, da se ji v obliki nadstandarda v prihodnjem šolskem letu odobri kritje stroškov za 2,5 ure na dan za učitelja za podaljšano bivanje za vse učence, ki potrebujejo več kot pet ur varstva dnevno. Šola skladno z navedenim zaproša za 2,5 pedagoški uri varstva vozačev na dan in za dvig vrednosti ure z 10,50 EUR na 11,35 EUR, kar bi v finančnem smislu ob dejstvu, da bi stroški ene pedagoške ure znašali 11,35 EUR, pomenilo mesečno finančno obveznost občine v povprečni višini okoli 600 EUR.

Odbor za družbene dejavnosti je prošnjo javnega zavoda in gradivo s predlogom sklepa obravnaval na svoji seji dne 16. 6. 2020 in sprejel sklep, s katerim predlaga Občinskemu svetu, naj sprejme sklep v predlagani obliki, s tem, da se znesek za urno postavko namesto 11,35 EUR bruto na uro spremeni na zneske 10,50 EUR bruto na uro, kot je to veljalo do sedaj.

Kritje stroškov velja za 10 mesecev oz. do konca junija.

*RAZLOGI ZA SPREJETJE SKLEPA:*

Brez sofinanciranja plač za drugi učiteljici v prvem razredu, za varstvo vozačev in varstvo učencev v podaljšanem bivanju nad pet pedagoških ur s strani občine bi bilo zagotavljanje visoke kakovosti dela v šoli močno okrnjeno, s tem pa bi se poslabšali pogoji dela za učence v prvem razredu. Šola ne bi mogla zagotoviti varstva vozačev, ki niso vključeni v podaljšano bivanje oz. v pouk izbirnih vsebin, hkrati pa bi učenci od 1. do 5. razreda ostali brez ustrezno organiziranega varstva.

*OCENA STANJA:*

Če se sofinanciranje dela plače za drugi učiteljici v prvem razredu, za varstvo vozačev in za varstvo učencev od 1. do 5. razreda ne zagotovi iz občinskega proračuna, se bi močno poslabšali pogoji dela in izobraževanja v prvem razredu in pogoji varstva vozačev in učencev iz nižjih razredov, ki varstvo najbolj potrebujejo.

*CILJI IN NAČELA:*

Navedeno sofinanciranje omogoča nadaljevanje kvalitete dela v šoli in varnost otrok.

*FINANČNE IN DRUGE POSLEDICE:*

V primeru, da bi občina odobrila financiranje nadstandarda v obsegu, kot predlaga javni zavod, bi imela po oceni šole približno 32.712 EUR stroškov na letni ravni.

Pripravila:

Vladka Gal Janeš

Višja svetovalka I za družbene dejavnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. redni seji, dne \_\_\_\_\_\_ sprejel

**S K L E P**

1.

Osnovni šoli Lucijana Bratkoviča Bratuša Renče se v obdobju šolskega leta 2020/2021 zagotovi kritje stroškov:

* zaposlitve drugega učitelja v prvem razredu kot nadstandard v skupnem obsegu 0,6818 v 33. plačnem razredu po naslednjih deležih zaposlitve:

- 0,4545 za eno dodatno strokovno delavko v kombinaciji prvega in drugega

razreda v POŠ Bukovica,

- 0,2273 za eno dodatno strokovno delavko v prvem razredu v matični šoli v

Renčah,

* 2,5 ure v enem šolskem dnevu za varstvo vozačev, ki niso vključeni v podaljšano bivanje oz. v pouk izbirnih vsebin v povprečni bruto višini do 10,50 EUR/uro,
* 2,5 ure v enem šolskem dnevu za varstvo učencev od 1. do 5. razreda v podaljšanem bivanju v povprečni bruto višini do 10,5 EUR/uro.

2.

Osnovna šola Lucijana Bratkoviča Bratuša Renče je dolžna v času varstva vozačev poleg varstva zagotoviti tudi ustrezne oblike aktivnosti in učne pomoči za učence – vozače.

Sofinanciranje varstva vozačev in učencev od 1. do 5. razreda v podaljšanem bivanju velja od 1. 9. 2020 do vključno zadnjega dne pouka v šolskem letu 2020/ 2021.

3.

Ta sklep se objavi v Uradnih objavah v Občinskem glasilu in prične veljati 1. 9. 2020.

Tarik Žigon

ŽUPAN

Številka:

Bukovica,